Formålet med de påtænkte retsakter er at indarbejde forordning (EU) 2018/1971 om oprettelse af Sammenslutningen af Europæiske Tilsynsmyndigheder inden for Elektronisk Kommunikation (BEREC) og direktiv (EU) 2018/1972 om oprettelse af en europæisk kodeks for elektronisk kommunikation (omarbejdning) i EØS-aftalen.

Det Blandede EØS-Udvalg er ansvarlig for forvaltningen af EØS-aftalen. Det udgør et forum for udveksling af synspunkter i tilknytning til EØS-aftalens funktion. Det træffer afgørelser ved konsensus. I overensstemmelse med Lissabontraktaten er det EU-Udenrigstjenesten, der har ansvaret for at koordinere EØS-anliggender på EU's vegne.

Henholdsvis forordningen og direktivet fastlægger en række opgaver for BEREC med henblik at sikre den konsekvente gennemførelse af rammebestemmelserne for elektronisk kommunikation. Eftersom BEREC spiller en vigtig rolle i forbindelse med anvendelsen af både forordningen og direktivet er disse to retsakter uløseligt knyttet sammen. Den indbyrdes sammenhæng er også overført til de to udkast til Det Blandede EØS-Udvalgs afgørelser, der indarbejder direktivet og forordningen i EØS-aftalen. Det er således vigtigt at behandle de to udkast til EØS-afgørelser sammen for at forstå den fulde EØS-sammenhæng.

Udkastet til EØS-afgørelse (bilag 1) indeholder tre forskellige sæt tilpasninger, som præsenteres nedenfor: retningslinjerne for EFTA-staternes deltagelse i BEREC (afsnit B), tilpasninger vedrørende forholdet mellem EFTA-Tilsynsmyndigheden og BEREC (afsnit C), andre tilpasninger vedrørende EFTA-staternes deltagelse i BEREC (afsnit D) foruden generelle tilpasninger, der almindeligvis anvendes i EØS-sammenhæng (afsnit E).

Retningslinjerne for EFTA-staternes deltagelse i BEREC

BEREC blev oprettet ved forordning (EF) nr. 1211/2009 og forordning (EU) 2018/1971 med det formål at bidrage til at udvikle det indre marked for elektroniske kommunikationsnet og ‑tjenester og gøre det mere velfungerende ved at sikre konsekvent gennemførelse af rammebestemmelserne for elektronisk kommunikation. Forordningen anerkender også, at det er ønskeligt at sådanne målsætninger opfyldes i EØS-sammenhæng og fastsætter, at repræsentantskabet for og arbejdsgrupperne i BEREC samt bestyrelsen bør være åbne over for deltagelse af de nationale tilsynsmyndigheder fra EØS-EFTA-stater for yderligere at udvide den konsekvente gennemførelse af rammebestemmelserne for elektronisk kommunikation til Island, Liechtenstein og Norge.

I EØS-aftalens artikel 101 hedder det:

"1. I de udvalg, der hverken er omfattet af artikel 81 [dvs. programudvalg] eller artikel 100 [dvs. komitologiudvalg], deltager eksperter fra EFTA-staterne i arbejdet, når det er nødvendigt af hensyn til denne aftales rette funktion.

Disse udvalg er opregnet i protokol 37. Retningslinjerne for en sådan deltagelse er fastsat i de relevante sektorprotokoller og -bilag, der vedrører det pågældende emne.

2. Finder de kontraherende parter, at en sådan medvirken også bør gælde andre udvalg, som har lignende kendetegn, kan Det Blandede EØS-Udvalg ændre protokol 37."

BEREC er hverken et komitologiudvalg eller oprettet i medfør af et program. BEREC fungerer som et forum for samarbejde mellem tilsynsmyndigheder og hører til i kategorien "andre udvalg" for så vidt angår artikel 101 i EØS-aftalen og de udvalg, der er opregnet i protokol 37. Bestemmelsen lyder: "Retningslinjerne for en sådan deltagelse er fastsat i de relevante sektorprotokoller og -bilag, der vedrører det pågældende emne". Disse retningslinjer er indarbejdet i bilagene (til EØS-aftalen) under det relevante punkt og indledes med en sætning, der lyder "Retningslinjerne for EFTA-staternes deltagelse i overensstemmelse med aftalens artikel 101" (jf. f.eks. Det Blandede EØS-Udvalgs afgørelse nr. 192/2014, nr. 18/2013, nr. 92/2010 og nr. 10/2004). Sådanne retningslinjer betragtes ikke som "tilpasninger", eftersom de ikke har til formål at ændre bestemmelserne i den retsakt, der indarbejdes i EØS-aftalen, men supplerer dem som nødvendigt for at sikre at deltagelsen er vellykket.

I henhold til retningslinjerne for deltagelse deltager de nationale tilsynsmyndigheder fra EØS-EFTA-staterne fuldt ud i repræsentantskabet for og arbejdsgrupperne i BEREC samt i BEREC-kontorets bestyrelse, og har de samme rettigheder og forpligtelser som de nationale tilsynsmyndigheder i EU-medlemsstaterne, med undtagelse af stemmeret, men kan ikke varetage formandskabet for repræsentantskabet for BEREC eller BEREC-kontorets bestyrelse. De nationale tilsynsmyndigheder fra EØS-EFTA-staterne kan dog være formand for en arbejdsgruppe. De nationale tilsynsmyndigheder fra EØS-EFTA-staterne repræsenteres på et passende højt niveau i overensstemmelse med bestemmelserne i forordningen (jf. artikel 7). EØS-EFTA-staternes nationale tilsynsmyndigheders deltagelse er afgørende for at fremme lovgivningsmæssig konvergens.

I henhold til retningslinjerne bistår BEREC og BEREC-kontoret desuden de nationale tilsynsmyndigheder fra EØS-EFTA-staterne og EFTA-Tilsynsmyndigheden.

Tilpasninger vedrørende forholdet mellem EFTA-Tilsynsmyndigheden og BEREC

Tilpasning a), nr. i) og ii), præciserer, at BEREC bistår og rådgiver EFTA-Tilsynsmyndigheden på sidstnævntes anmodning for så vidt angår udstedelsen af retningslinjer.

Eftersom de nationale tilsynsmyndigheder fra EØS-EFTA-staterne ikke har stemmeret i BEREC, fastsætter tilpasning a), nr. iii), som tilføjer et nyt stykke 1a i artikel 4, at EFTA-staternes nationale tilsynsmyndigheders udtalelser skal registreres særskilt af BEREC, når der udstedes udtalelser i overensstemmelse med artikel 4, stk. 1, litra c), nr. i) og ii), i forordningen. Dette vedrører navnlig EØS-EFTA-staternes nationale tilsynsmyndigheders udtalelser om udkast til foranstaltninger i overensstemmelse med artikel 32 og 33 i direktivet samt udtalelser om tvister på tværs af grænser i overensstemmelse med artikel 27 i direktivet.

I henhold til tilpasning a), nr. v), tager EFTA-Tilsynsmyndigheden størst muligt hensyn til alle retningslinjer, udtalelser, henstillinger, fælles holdninger og bedste praksisser vedtaget af BEREC.

Andre tilpasninger vedrørende EØS-EFTA-staternes deltagelse i BEREC

BEREC-kontoret er et EU-organ, der har status som juridisk person, og et agentur, der støtter BEREC. I overensstemmelse med indarbejdelsen af stiftelsesdokumenter for EU-agenturer i EØS-aftalen reguleres EFTA-staternes deltagelse i BEREC-kontorets aktiviteter i tilpasningerne af forordningen. Eftersom BEREC-kontoret ikke udfører politiske opgaver på egne vegne, har denne deltagelse nærmere administrativ karakter.

I medfør af tilpasning e) af forordningen, skal EØS-EFTA-staterne yde et finansielt bidrag til finansieringen af BEREC-kontoret ved at deltage i Unionens bidrag. I overensstemmelse med bedste praksis fastsættes dette finansielle bidrag i henhold til procedurerne i artikel 82, stk. 1, litra a), i EØS-aftalen.

I henhold til artikel 12, stk. 2, litra a), og artikel 82, stk. 3, litra a), i ansættelsesvilkårene for de øvrige ansatte i Den Europæiske Union (i det følgende benævnt "ansættelsesvilkårene") kan henholdsvis midlertidigt ansatte og kontraktansatte kun ansættes, hvis de er statsborgere i en af Unionens medlemsstater, medmindre ansættelsesmyndigheden bestemmer andet. Tilpasning f) fastsætter derfor en bred afvigelse for EØS-EFTA-statsborgere, der skal anses som berettigede på de samme vilkår og betingelser som EU-statsborgere.

Artikel 12, stk. 2, litra e), artikel 82, stk. 3, litra e), og artikel 85, stk. 3, i ansættelsesvilkårene henviser til artikel 55, stk. 1, i TEU om sprogene i Unionen. Desuden fastsætter tilpasning f), at BEREC-kontoret for så vidt angår dets personale betragter de officielle sprog, der er omhandlet i artikel 129, stk. 1, i EØS-aftalen, som sprog i Unionen for så vidt angår dets personale.